З прывітальным словам да ўдзельнікаў і гасцей фестывалю звярнулася галоўны спецыяліст упраўлення сацыяльнай дапамогі і сацыяльнага абслугоўвання Камітэта па працы, занятасці і сацыяльнай абароне аблвыканкама Марыя Крок. Яна адзначыла, што гэты фестываль пранізаны дабрынёй і цяплом сэрцаў яго ўдзельнікаў і арганізатараў. Сёлетні 5-гадовы юбілей сведчыць аб тым, што гэтае свята вельмі неабходнае як людзям з абмежаванымі магчымасцямі, так і тым, хто з імі займаецца і працуе. “Гледзячы на тое, якім шчасцем свецяцца вочы рабят, магу пажадаць толькі аднаго — каб гэты фестываль радаваў усіх нас яшчэ не адзін дзесятак гадоў, — сказала Марыя Сямёнаўна. — Сімвалічна, што год пачынаецца з такога цудоўнага і светлага мерапрыемства. Жадаю вам, каб станоўчыя эмоцыі і пазітыўны настрой, падораныя ўдзельнікамі фестывалю, не пакідалі вас на працягу ўсяго года”.